***** ΚΑΝΟΝΙΣΜΟΣ (ΕΟΚ) αριθ. 2998/87 ΤΟΥ ΣΥΜΒΟΥΛΙΟΥ της 5ης Οκτωβρίου 1987 για τροποποίηση του κανονισμού (ΕΟΚ) αριθ. 804/68 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι το καθεστώς της συμπληρωματικής εισφοράς που θεσπίστηκε με το άρθρο 5γ του κανονισμού (ΕΟΚ) αριθ. 804/68 (3), όπως τροποποιήθηκε τελευταία από τον κανονισμό (ΕΟΚ) αριθ. 773/87 (4), προβλέπει ότι η εισφορά οφείλεται επί των ποσοτήτων γάλακτος ή/και ισοδυνάμου γάλακτος που υπερβαίνουν μια ποσότητα αναφοράς· ότι η πείρα που αποκτήθηκε έδειξε ότι ορισμένοι παραγωγοί δεν προτίθενται να χρησιμοποιούν στο σύνολό τους, κατά την διάρκεια δωδεκάμηνης περιόδου, τις ατομικές τους ποσότητες αναφοράς· ότι θα πρέπει να επιτραπεί στα κράτη μέλη να διαθέτουν σε άλλους παραγωγούς, για την συγκεκριμένη δωδεκάμηνη περίοδο, τις ποσότητες που δεν πρόκειται να χρησιμοποιηθούν από τους παραγωγούς που τις έχουν στη διάθεσή τους· ότι αυτές οι ενέργειες παραχώρησης μπορούν να περιορισθούν σε ορισμένες κατηγορίες παραγωγών για να λαμβάνονται επίσης υπόψη οι διαρθρώσεις της γαλακτοπαραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 5γ του κανονισμού (ΕΟΚ) αριθ. 804/68, παρεμβάλλεται η ακόλουθη παράγραφος: «1α. Τα κράτη μέλη μπορούν να επιτρέπουν, στην αρχή κάθε δωδεκάμηνης περιόδου και για τη διάρκεια της περιόδου αυτής, προσωρινές παραχωρήσεις του τμήματος της ατομικής ποσότητας αναφοράς που δεν πρόκειται να χρησιμοποιηθεί από τον παραγωγό που την έχει στην διάθεσή του. Τα κράτη μέλη μπορούν να περιορίζουν τις ενέργειες παραχώρησης σε ορισμένες κατηγορίες παραγωγών και σε συνάρτηση με τις διαρθρώσεις της γαλακτοπαραγωγής στις συγκεκριμένες περιφέρειες ή ζώνες συλλογής.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την τρίτη περίοδο εφαρμογής του καθεστώτος συμπληρωματικής εισφοράς. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 5 Οκτωβρίου 1987.

[Source: multi_eurlex | Tokens: 2078]